text:
Türkmenistanyň Ministrler Kabinetiniň mejlisi
2017-nji ýylyň 3-nji martynda Türkmenistanyň Prezidenti Gurbanguly Berdimuhamedow Ministrler Kabinetiniň mejlisini geçirdi. Onda şu ýylyň geçen iki aýynda alnyp barlan işleriň jemleri jemlendi, şeýle hem döwlet durmuşynyň möhüm meselelerine garaldy. Mejlise harby we hukuk goraýjy edaralaryň, käbir ministrlikleriň we pudak edaralarynyň ýolbaşçylary, welaýatlaryň käbiriniň we Aşgabat şäheriniň häkimleri hem gatnaşdylar.
Döwlet Baştutanymyz mejlisiň gün tertibini yglan edip, 2017-nji ýylyň ýanwar—fewral aýlarynda gazanylan makroykdysady görkezijiler barada hasabat bermek üçin Ministrler Kabinetiniň Başlygynyň orunbasary B.Hojamämmedowa söz berdi. Wise-premýer hormatly Prezidentimiziň ýolbaşçylygynda görülýän çäreleriň netijesinde ýurdumyzda milli ykdysadyýetimiziň durnukly ösüşiniň üpjün edilýändigini hem-de halkymyzyň ýaşaýyş-durmuş derejesiniň has-da ýokarlanýandygyny belledi.
Hasabat döwründe jemi içerki önüm 6,2 göterim artdy, şol sanda ösüş depgini senagat pudagynda 0,6 göterim, gurluşykda 4,6 göterim, ulag we aragatnaşyk pudagynda 11,4 göterim, söwdada 11 göterim, oba hojalygynda 3,2 göterim we hyzmatlar ulgamynda 10,8 göterim ýokarlandy.
Ähli ministrlikler we pudak edaralary boýunça hasabat maglumatlaryna laýyklykda, şu ýylyň ýanwar—fewral aýlarynda geçen ýylyň degişli döwri bilen deňeşdirilende, jemi öndürilen önüm 3,2 göterim artdy.
Iki aýyň jemleri boýunça 2016-njy ýylyň degişli döwri bilen deňeşdirilende bölek satuw haryt dolanyşygy 17,1 göterim artdy.
Ýurdumyzyň iri we orta kärhanalarynda ortaça aýlyk zähmet haky 9,6 göterim ýokarlandy.
Wise-premýer hormatly Prezidentimiz Gurbanguly Berdimuhamedowa Döwlet býujetiniň ýerine ýetirilişi barada hasabat berip, onuň girdeji böleginiň 2,8 milliard manada we çykdajy böleginiň 2,7 milliard manada deň bolandygyny aýtdy. Hasabat döwründe býujetden maliýeleşdirilýän we hojalyk hasaplaşygyndaky döwlet kärhanalarynda zähmet haklary, pensiýalar, döwlet kömek pullary we talyp haklary öz wagtynda maliýeleşdirilýär.
Häzirki wagtda ýurdumyzyň ähli künjeklerinde milli özgertmeler maksatnamalarynyň çäklerinde önümçilik we durmuş-medeni maksatly desgalaryň gurluşygy alnyp barylýar. Maliýeleşdirmegiň ähli çeşmeleriniň hasabyna özleşdirilen düýpli maýa goýumlarynyň möçberi 3,9 milliard manada deň boldy.
Rejelenen görnüşdäki Oba milli maksatnamasynyň çäklerinde ýurdumyz boýunça 512,4 kilometr inženerçilik, aragatnaşyk ulgamlarynyň, 27,1 müň inedördül metr ýaşaýyş jaýlarynyň gurluşygy tamamlandy hem-de 63 sany durmuş maksatly binanyň we desganyň, 28 sany suw we lagym arassalaýjy desganyň, 763,4 müň inedördül metrden gowrak ýaşaýyş jaýlarynyň, şeýle-de, inženerçilik ulgamlarynyň we desgalarynyň gurluşyk işleri alnyp barylýar. Jemi 156,6 million manat möçberde düýpli maýa goýumlary özleşdirildi.
Şeýle hem sebitlerde senagaty ösdürmegiň esasy ugurlaryny durmuşa geçirmegiň çäklerinde amala aşyrylýan işleriň barşy barada habar berildi. Häzirki wagtda binalaryň we desgalaryň 216-synyň gurluşygy tamamlandy hem-de 104-sinde gurluşyk işleri dowam etdirilýär.
Hormatly Prezidentimiz Gurbanguly Berdimuhamedow hasabaty diňläp, iki aýyň netijeleri boýunça ykdysadyýetiň görkezijileriniň oňyn ösüşini kanagatlanma bilen belledi. Döwlet Baştutanymyz ýöne, heniz üstünde işlemeli, çözülmeli meseleleriň hem bardygyny aýdyp, häzirlikçe döwlete degişli kärhanalary hususylaşdyrmak, paýdarlar jemgyýetlerine öwürmek, gymmatly kagyzlaryň bazaryny guramak işleriniň haýal alnyp barylýandygyny belledi. Milli Liderimiz daşary ýurtlardan getirilýän harytlaryň ornuny tutýan önümleri öndürmek hem-de ýurdumyzda öndürilýän önümleriň beýleki döwletlere iberilýän möçberlerini artdyrmak boýunça kabul edilen döwlet maksatnamalaryny ýerine ýetirmegiň üstünde tutanýerli işlemegiň wajypdygyna ünsi çekip, wise-premýere bu babatda anyk tabşyryklar berdi.
Ministrler Kabinetiniň Başlygynyň orunbasary Ý.Kakaýew ýurdumyzyň nebitgaz senagatyny ösdürmegiň 2030-njy ýyla çenli döwür üçin maksatnamasyny ýerine ýetirmek boýunça şu ýylyň iki aýynda alnyp barlan işleriň netijeleri barada hasabat berdi.
Hasabat döwründe nebitiň gaz kondensaty bilen çykarylyşynyň meýilnamasy 108 göterim, nebiti gaýtadan işlemegiň meýilnamasy 103,8 göterim, daşary ýurtlara tebigy gazy ugratmagyň meýilnamasy 100,7 göterim ýerine ýetirildi. Nebit önümleriniň birnäçe görnüşlerini çykarmak boýunça meýilnama artygy bilen berjaý edildi, şol sanda dizel ýangyjynyň öndürilişi 3,7 göterim, polipropileniň öndürilişi 4,1 göterim, çalgy ýaglarynyň öndürilişi 1,5 göterim, suwuklandyrylan gazyň öndürilişi 3,8 göterim artygy bilen ýerine ýetirildi. Guýulary burawlamagyň meýilnamasy 119,6 göterim ýerine ýetirildi.
Wise-premýer şeýle hem Türkmenistan — Owganystan — Pakistan —Hindistan gaz geçirijisiniň türkmen böleginiň gurluşygynyň hasabat döwründe meýilnama laýyklykda alnyp barlandygyny habar berdi. Mundan başga-da, turbageçirijiniň Owganystanyň çäginden geçjek böleginde ýerine ýetiriljek tehniki işlere badalga berildi.
Hormatly Prezidentimiz Gurbanguly Berdimuhamedow hasabaty diňläp, wise-premýere mundan beýläk hem garamagyndaky düzümleriniň işine berk gözegçiligi amala aşyrmagy, nebiti we tebigy gazy çykarmak hem-de gaýtadan işlemek, milli ykdysadyýetimiziň esasy pudagynyň kuwwatyndan netijeli peýdalanmaga gönükdirilen iri maýa goýum taslamalaryny durmuşa geçirmek meselelerine aýratyn üns bermegi tabşyrdy. Şeýle hem wise-premýere TOPH gaz geçirijisiniň gurluşygyny ilerletmek babatda anyk tabşyryklary berdi.
Ministrler Kabinetiniň Başlygynyň orunbasary B.Annameredow ulag we aragatnaşyk ulgamlarynyň 2017-nji ýylyň ýanwar—fewral aýlarynda ýerine ýetiren işleriniň netijeleri barada hasabat berdi.
Wise-premýer hasabat döwründe ulag-aragatnaşyk toplumy boýunça ýerine ýetirilen hyzmatlaryň meýilnamasynyň 100,4 göterim berjaý edilendigini, şunda ösüş depgininiň 101,8 göterime barabar bolandygyny aýtdy.
Demir ýol ulaglary ministrligi boýunça ýük daşamagyň ösüş depgini 100,4 göterime, ýolagçy gatnatmagyň ösüş depgini bolsa 100,1 göterime deň boldy.
Awtomobil ulaglary ministrligi boýunça hyzmatlaryň meýilnamasy 121,5 göterime deň bolup, 100 göterim ösüş depgini üpjün edildi. Ýük daşamagyň ösüş depgini 100,5 göterime, ýolagçy gatnatmakda bolsa 101,3 göterime deň boldy.
Aragatnaşyk ministrligi boýunça ýerine ýetirilen işleriň ösüş depgini 102,3 göterime barabar boldy. Hasabat döwründe ilatyň aragatnaşyk hyzmatlaryna isleglerini kanagatlandyrmak maksady bilen, ýurt boýunça 75 müň, şol sanda 71 müň öýjükli belgi we 4 müň ýerli telefon nokady gurnalyp, meýilnama 173 göterim ýerine ýetirildi.
“Türkmenhowaýollary” döwlet milli gullugy boýunça hasabat döwründe awiahyzmatlarynyň ösüş depgini 113 göterim üpjün edildi. Bu görkeziji ýük daşamakda we ýolagçy gatnatmakda degişlilikde 100 we 102,3 göterime barabar boldy.
Deňiz we derýa ulaglary döwlet gullugy boýunça şu ýylyň iki aýynda işleriň meýilnamasy 112 göterim ýerine ýetirildi. Port hyzmatlarynyň ösüş depgini 104 göterime deň boldy.
Döwlet Baştutanymyz hasabaty diňläp, häzirki döwrüň talaplaryna laýyklykda, ýurdumyzyň ulag we aragatnaşyk ulgamyny ösdürmek, demir ýol pudagynyň maddy-enjamlaýyn binýadyny pugtalandyrmak boýunça degişli tabşyryklary berdi. Milli Liderimiz sebit we halkara ähmiýetli iri taslamalary işläp taýýarlamaga hem-de durmuşa geçirmäge aýratyn üns bermegi talap etdi.
Hormatly Prezidentimiz Gurbanguly Berdimuhamedow ulag-aragatnaşyk toplumynda giň möçberli işleri ýerine ýetirmegiň we köp sanly çäreleri geçirmegiň meýilleşdirilýändigini aýdyp, Amyderýanyň üstünden çekilen Türkmenabat — Farap demir ýol köprüsini ulanmaga bermek dabarasyny ýokary guramaçylyk derejesinde geçirmek babatda görkezme berdi.
Döwlet Baştutanymyz demir ýol ulaglary ministri D.Bäşimowa hem-de “Türkmenhowaýollary” döwlet milli gullugynyň ýolbaşçysy D.Saburowa ýüzlenip, bu pudaklaryň maddy-enjamlaýyn binýadyny pugtalandyrmagyň wajypdygyny belledi. Milli Liderimiz demir ýol we howa gatnawlarynyň howpsuzlygyny hem-de bökdençsizligini üpjün etmek, ýükleri daşamak we ýolagçylary gatnatmak boýunça hyzmatlaryň hilini ýokarlandyrmagy tabşyrdy.
Ministrler Kabinetiniň Başlygynyň orunbasary D.Amangeldiýew gözegçilik edýän pudaklarynda şu ýylyň iki aýynda ýerine ýetirilen işleriň netijeleri, şeýle hem döwlet Baştutanymyzyň ozal beren tabşyryklarynyň ýerine ýetirilişi barada hasabat berdi.
Hasabat döwründe Aşgabat şäher häkimligi boýunça ýerine ýetirilen işleriň we hyzmatlaryň meýilnamasy 102 göterim berjaý edildi. Şunlukda, geçen ýylyň degişli döwri bilen deňeşdirilende ösüş depgini 129,9 göterime deň boldy.
Gurluşyk we binagärlik ministrligi boýunça ýerine ýetirilen işleriň we hyzmatlaryň umumy möçberi 27 million 655 müň manada deň bolup, meýilnama 109,1 göterim ýerine ýetirildi. Şunlukda, bu görkezijiler boýunça 2016-njy ýylyň iki aýynyň jemleri bilen deňeşdirilende ösüş depgini 102,7 göterime deň boldy.
Energetika ministrligi boýunça ýerine ýetirilen işleriň we hyzmatlaryň umumy möçberi 184 million 200 müň manat bolup, bu baradaky meýilnama 109,1 göterim ýerine ýetirildi. Şeýlelikde, geçen ýylyň degişli döwri bilen deňeşdirilende 100,7 göterim ösüş depgini gazanyldy. Şu ýylyň ýanwar—fewral aýlarynda elektrik energiýasynyň önümçiligi geçen ýylyň degişli döwründäkä garanyňda 105,1 göterim ýerine ýetirildi. Onuň eksportunyň ösüş depgini bolsa 101,8 göterime deň boldy.
Jemagat hojalygy ministrligi boýunça hasabat döwründe ýerine ýetirilen işleriň we hyzmatlaryň meýilnamasy 110,3 göterim berjaý edildi. Şunlukda, şu ýylyň iki aýynda 2016-njy ýylyň degişli döwri bilen deňeşdirilende ýerine ýetirilen işleriň ösüş depgini 112,1 göterime deň boldy.
“Türkmenawtoýollary” döwlet konserni boýunça önümçiligiň we ýerine ýetirilen işleriň meýilnamasy 104,4 göterim berjaý edildi. Bu bolsa geçen ýylyň degişli döwri bilen deňeşdirilende ösüş depgininiň 103,7 göterime deň bolandygyny aňladýar.
Özygtyýarly Türkmenistany durmuş-ykdysady taýdan ösdürmegiň giň möçberli maksatnamasyny gyşarnyksyz ýerine ýetirmegiň wajypdygyna ünsi çekip, hormatly Prezidentimiz Gurbanguly Berdimuhamedow gözegçilik edýän düzümleriniň toplumlaýyn esasda ösdürilmegi babatda alnyp barylýan işleri berk gözegçilikde saklamagy tabşyrdy. Sazlaşykly ösüş üçin bolsa döwletimiz ähli zerur şertleri üpjün edýär.
Ýurdumyzda ýol-ulag düzümini ösdürmek, hususan-da, häzirki zaman ýokary hilli köprülerini gurmak işlerine ägirt uly ähmiýet berilýändigini belläp, döwlet Baştutanymyz D.Amangeldiýewe we “Türkmenawtoýollary” döwlet konserniniň başlygy A.Öwezowa öňde durýan wezipeleriň bellenilen möhletlerde ýerine ýetirilmegi ugrunda zerur tagallalary etmek boýunça birnäçe anyk görkezmeleri berdi.
Giň möçberli şähergurluşyk maksatnamasynyň durmuşa geçirilmegine, aýratyn-da, ýurdumyzyň baş şäheriniň gaýtalanmajak keşbiniň döredilmegine möhüm üns berilmelidir. Şunuň bilen baglylykda, wise-premýere we Aşgabat şäheriniň häkimi Ş.Durdylyýewe şäheriň mundan beýläk-de ösdürilmegi we abadançylygy bilen baglanyşykly meseleleri berk gözegçilikde saklamak tabşyryldy. Bu işler ähli görkezijiler babatda paýtagtymyzyň ösen derejesine laýyk gelmelidir.
Ministrler Kabinetiniň Başlygynyň orunbasary B.Atdaýew milli Liderimiz Gurbanguly Berdimuhamedowa gözegçilik edýän söwda toplumynda şu ýylyň ýanwar-fewral aýlarynda alnyp barlan işleriň netijeleri hem-de ykdysadyýetiň döwlete dahylsyz ulgamyndaky esasy görkezijiler barada hasabat berdi.
Söwda we daşary ykdysady aragatnaşyklar ministrligi boýunça söwdanyň dolanyşygy jemi 702,5 million manada barabar bolup, geçen ýylyň degişli döwri bilen deňeşdirilende 0,5 göterim artdy. Ministrligiň kärhanalary boýunça umumy peýdanyň möçberi 95,5 million manada barabar boldy we bu baradaky meýilnama 130,1 göterim ýerine ýetirildi. Hasabat döwründe 21 million manat maýa goýumlary özleşdirildi.
Döwlet haryt-çig mal biržasy boýunça hasabat döwründe birža söwdalarynyň 40-sy geçirilip, umumy bahasy 3,4 milliard manatdan gowrak bolan 1674 sany şertnama hasaba alyndy. Olaryň esasy bölegi eksport-import boýunça şertnamalardyr (3,2 milliard manatdan gowrak) umumy girdejiniň möçberi 10,8 million manada barabar bolup, bu baradaky meýilnama 144,6 göterim ýerine ýetirildi.
Söwda-senagat edarasy boýunça 3,06 million manatlyk hyzmat işleri amala aşyrylyp, onuň möçberi geçen ýylyň degişli döwri bilen deňeşdirilende, 12,1 göterim artdy. Edaranyň kärhanalary boýunça jemi 1 million 157 müň manat peýda gazanylyp, bu baradaky meýilnama 149,5 göterim ýerine ýetirildi.
Senagatçylar we telekeçiler birleşmesi boýunça 80 million manada barabar senagat önümleri, 120 million manatlyk oba hojalyk we azyk önümleri öndürilip, olaryň möçberi degişlilikde 38,9 göterim we 38,1 göterim artdy. Ýerine ýetirilen gurluşyk-gurnama işleriniň möçberi 261,6 million manada deň bolup, geçen ýylyň degişli döwri bilen deňeşdirilende 2 göterim artdy. Söwda haryt dolanyşygy 1,8 milliard manatdan gowrak bolup, 5,6 göterim artdy. Hyzmat ulgamynda bolsa 158,6 million manatlyk işleri ýerine ýetirilip, 6,2 göterim ösüş gazanyldy.
Hormatly Prezidentimiz Gurbanguly Berdimuhamedow Türkmenistanyň daşary söwda işini kämilleşdirmek we haryt dolanyşygyny artdyrmak bilen baglanyşykly tabşyryklary berip, ylmy çemeleşmelere daýanmak arkaly, milli ykdysadyýetimiziň ösüşine täsiri bolan ählumumy ýagdaýlara yzygiderli gözegçiligi alyp barmagy, ýurdumyzyň eksporta ugradylýan harytlarynyň möçberlerini artdyrmak üçin zerur çäreleri görmegi, önümlere bolan islegleri seljermegi hem-de ugradylýan harytlaryň bazarlary giňeltmegi we täze bazarlary gözlemegi berk talap etdi.
Söwda we daşary ykdysady aragatnaşyklar ministri D.Orazmyradowa daşary bazarlardaky ýagdaýlary öwrenmek babatda anyk tabşyryklar berildi. Döwlet Baştutanymyz Ahal welaýatynyň häkimi E.Orazgeldiýewe sebiti ykdysady taýdan ösdürmek babatda çäreleri görmek bilen baglanyşykly tabşyryklary berdi.
Soňra Ministrler Kabinetiniň Başlygynyň orunbasary B.Ereşow gözegçilik edýän pudaklarynda şu ýylyň ýanwar-fewral aýlarynda ýerine ýetirilen işleriň netijeleri barada hasabat berdi.
Bellenilişi ýaly, Senagat ministrligi boýunça hasabat döwründe önüm öndürmegiň meýilnamasy 126,3 göterim ýerine ýetirildi. Şunlukda, ösüş depgini geçen ýylyň degişli döwründäki derejesinde saklandy.
Dokma senagaty ministrligi boýunça hasabat döwründe önümçiligiň meýilnamasy 110,8 göterim ýerine ýetirilip, onuň ösüş depgini 2,6 göterime deň boldy. Dokma önümlerini ýerlemekden alnan girdeji 201 million 800 müň manada deň bolup, netijede 9 million 100 müň manatlyk peýda gazanyldy.
“Türkmenhaly” döwlet birleşigi boýunça şu ýylyň ýanwar—fewral aýlarynda öndürilen umumy önümleriň meýilnamasy 102 göterim ýerine ýetirildi. Şunlukda, 2,0 göterim ösüş depgini gazanyldy. Şu döwürde pudagyň kärhanalarynda 6 müň 570 inedördül metr haly önümleri dokalyp, ösüş depgini geçen ýylyň degişli döwründäki bilen deňeşdirilende 0,8 göterime deň boldy.
“Türkmenhimiýa” döwlet konserni boýunça geçen iki aýda önümçilik meýilnamasy 103,9 göterim ýerine ýetirildi. Hususan-da, tehniki ýoduň önümçiliginde bu görkeziji 113,8 göterime deň boldy. Tehniki uglerodyň önümçiligi boýunça ösüş depgini geçen ýylyň degişli döwründäki derejesine, sulfat-natriniň önümçiliginiň ösüş depgini bolsa 2,1 göterime deň boldy.
Döwlet balyk hojalygy komiteti boýunça hasabat döwründe öndürilen umumy önümleriň meýilnamasy 115,2 göterim ýerine ýetirilip, onuň ösüş depgini 0,3 göterime deň boldy. Balyk tutulyşy boýunça ösüş depgini 3,5 göterime, gaýtadan işlenilen hem-de gaplanan balyk önümleriniň önümçiliginiň ösüş depgini 7,3 göterime deň boldy.
Hormatly Prezidentimiz Gurbanguly Berdimuhamedow hasabaty diňläp, senagat toplumynyň kuwwatlyklaryny mundan beýläk-de pugtalandyrmagyň we artdyrmagyň, degişli düzümleri toplumlaýyn döwrebaplaşdyrmagyň, pudagyň kärhanalarynyň düşewüntliligini ýokarlandyrmagyň milli ykdysadyýetimiziň ösüşiniň we ony hil taýdan täze derejä çykarmagyň möhüm ugry bolup durýandygyny belledi. Şunuň bilen baglylykda, ösüş depginlerini artdyryp, kabul edilen we ýokary hilli köp görnüşli önümleriniň önümçilik möçberleriniň artdyrylmagyna, daşary ýurtlardan getirilýän harytlaryň ornuny tutýan önümleri öndürmek, Türkmenistanyň eksport mümkinçiliklerini artdyrmak boýunça öňde durýan wezipeleriň üstünlikli çözgüdine gönükdirilen döwlet maksatnamalarynyň yzygiderli durmuşa geçirilmeginiň möhümdigini belläp, milli Liderimiz bu babatda wise-premýere birnäçe anyk tabşyryklary berdi.
Lebap welaýatynyň durmuş-ykdysady ösüşi bilen baglanyşykly meselelere ünsi çekip hem-de ýerlerde Milli özgertmeler we beýleki kabul edilen maksatnamalarynyň durmuşa geçirilişi barada aýdyp, döwlet Baştutanymyz welaýata gözegçilik edýän wise-premýere hem-de mejlise çagyrylan Lebap welaýatynyň häkimi Ç.Çarlyýewe degişli tabşyryklary berdi.
Ministrler Kabinetiniň Başlygynyň orunbasary S.Toýlyýew gözegçilik edýän bilim, saglygy goraýyş we sport ulgamlarynda şu ýylyň iki aýynda alnyp barlan işleriň netijeleri barada hasabat berdi.
Hususan-da, şu döwürde Bilim ministrliginiň buýurmasy boýunça 600 orunlyk orta mekdebiň, 160 orunlyk çagalar bagynyň we 72 öýli ýaşaýyş jaýynyň gurluşygy alnyp baryldy.
Ýanwar-fewral aýlarynda okuw kitaplarynyň we gollanmalaryň golýazmalarynyň 201 sanysy taýýarlanyldy we çapa berildi. 2017-nji ýylda geçirilen halkara ders bäsleşiklerinde ýurdumyzyň mekdep okuwçylary bäş bürünç medala, internet bäsleşiklerinde bolsa iki altyn we üç kümüş medala mynasyp boldular. Ýurdumyzyň orta hünär okuw mekdepleriniň talyplary halkara Internet bäsleşiklerinde 9 baýrakly orna, şol sanda 6 altyn, 3 kümüş medala mynasyp boldular.
Aziada—2017-ä taýýarlyk görmegiň çäklerinde meýletinçiler bilen elektron hasaba almak bilen bagly okuw-türgenleşik sapaklary, amaly maslahatlar, bäsleşikler geçirildi.
Hasabat döwründe döwlet meýletin saglygy goraýyş ätiýaçlandyrmasyndan gelip gowşan serişdeleriň möçberi 103 göterim, ýerine ýetirilen hyzmatlarda we ýerlenen önümlerde 106 göterim, derman önümçiliginde 102 göterim artdy.
Wise-premýer şeýle hem türkmen wekiliýetiniň Aziýanyň Olimpiýa Geňeşiniň Ýerine ýetiriji komitetiniň Ýaponiýanyň Sapporo şäherinde geçirilen 69-njy mejlisine gatnaşandygyny habar berdi.
Hasabat döwründe ýurdumyzda jemi 34 sany içerki ýaryş we 21 sany köpçülikleýin sport çäreleri geçirildi. Türgenlerimiz halkara sport ýaryşlarynyň 22-sine gatnaşdylar we jemi 136 medal, şol sanda 59 altyn, 34 kümüş we 43 bürünç medal gazandylar.
Hormatly Prezidentimiz wise-premýere gözegçilik edýän ulgamlarynyň işini guramaga täzeçe çemeleşmek babatda görkezme berdi. Döwlet Baştutanymyz ähli durmuş pudaklarynyň toplumlaýyn ösdürilmegini üpjün etmegiň ýokary hilli bilim, bermegiň, ylmy işläp taýýarlamalary işjeň ilerletmegiň, sagdyn durmuş ýörelgesini wagyz etmegiň, jemgyýetçilik başlangyçlaryna goldaw bermegiň wajypdygyny belledi.
Milli Liderimiz şeýle hem bedenterbiýe we sport ulgamynda döwlet syýasatyny durmuşa geçirmäge toplumlaýyn çemeleşmeleri kemala getirmek, çagalar-ýetginjekler sportunyň köpçülikleýin häsiýete eýe bolmagyny üpjün etmek hem-de türgenleri taýýarlamagyň hilini ýokarlandyrmak boýunça anyk tabşyryklary berdi. Hormatly Prezidentimiz Gurbanguly Berdimuhamedow Aziýa oýunlaryna taýýarlyk görmegiň birnäçe ugurlary boýunça işleriň netijeliligini ýokarlandyrmagy talap edip, bu ugurda işleýän edaralaryň tagallalaryny birleşdirmegiň wajypdygyny belledi hem-de Aziada—2017-ni geçirýän ýurt hökmünde ýurdumyzyň üstüne uly jogapkärçiligiň düşýändigini nygtady.
Ministrler Kabinetiniň Başlygynyň orunbasary A.Garajaýew gözegçilik edýän düzümlerinde şu ýylyň iki aýynda ýerine ýetirilen işleriň netijeleri barada hasabat berdi. Şeýle hem mart aýynda giňden bellenilýän hem-de milli we halkara senenamasynda möhüm orun eýeleýän baýramçylyklar we olar mynasybetli gurlup ulanmaga berilýän durmuş medeni-maksatly binalaryň açylyş dabaralaryna görülýän taýýarlyk barada habar berildi.
Medeniýet ulgamynda gol çekilen resminamalara laýyklykda, daşary ýurtlar bilen medeni hyzmatdaşlygy ösdürmek boýunça ägirt uly işler ýerine ýetirildi. Paýtagtymyzda we ýurdumyzyň welaýatlarynda amerikan hem-de hindi kinofilmleriniň görkezilişi boldy. Hytaýyň we Hindistanyň sungat ussatlarynyň konsert çykyşlary guraldy. Aşgabatda Eýran Yslam Respublikasynyň Medeniýet günleri üstünlikli geçdi. Ýurdumyzyň medeniýet işgärleri birnäçe daşary döwletlerde iş saparlarynda boldular we sungat ussatlarymyz Belarusuň paýtagtynda konsert bilen çykyş etdiler.
Teatrlaryň, muzeýleriň, kitaphanalaryň we medeniýet ulgamynyň we beýleki medeniýet edaralarynyň işini kämilleşdirmek çäreleri dowam edýär.
Hasabat döwründe Türkmen döwlet neşirýat gullugynda 19 million 34 müň manatlyk önüm öndürilip, bu baradaky meýilnama 109,4 göterim ýerine ýetirildi, 43 görnüşli kitap önümleriniň 4 million 373 müň 986 nusgasy neşir edildi.
Ýurdumyzyň köpçülikleýin habar beriş serişdelerinde dürli pudaklarda gazanylýan üstünlikleri giňden beýan etmek işleri alnyp barylýar. Milli telewideniýäniň hünärmenleri şu ýylyň başyndan bäri halkara maslahatlaryna gatnaşmak, täze maglumat tehnologiýalary ulgamynda öňdebaryjy tejribäni öwrenmek, şeýle hem türkmen türgenleriniň dürli ýaryşlara gatnaşyşyny beýan etmek maksady bilen, birnäçe daşary ýurtlarda iş saparlarynda boldular.
Syýahatçylyk baradaky döwlet komitetiniň maliýe-hojalyk işinden gazanylan umumy girdeji 4,8 million manatdan gowrak boldy, 17,5 müňe golaý adama hyzmat edildi.
Hormatly Prezidentimiz Gurbanguly Berdimuhamedow hasabaty diňläp, baýramçylyk dabaralaryny hem-de meýilleşdirilen çäreleri ýokary guramaçylyk derejesinde geçirmek babatda wise-premýere medeniýet ministri G.Orazmuhammedowa hem-de Telewideniýe, radiogepleşikler we kinematografiýa baradaky döwlet komitetiniň başlygy N.Garlyýewe anyk tabşyryklar berdi.
Syýahatçylyk baradaky döwlet komitetiniň işine ünsi çekip, döwlet Baştutanymyz pudagyň alyp barýan işleriniň netijelerine nägilelik bildirdi. Milli Liderimiziň belleýşi ýaly, syýahatçylyk bütin dünýäde iň girdejili pudaklaryň biri bolup durýar. Ýurdumyzda täsin taryhy we medeni desgalaryň bardygyna garamazdan, syýahatçylary giňden çekmek boýunça işler pes derejede alnyp barylýar. Bu barada aýtmak bilen, hormatly Prezidentimiz Gurbanguly Berdimuhamedow wise-premýere meseleleri seljermegi hem-de ýagdaýy üýtgetmek, kemçilikleri düzetmek boýunça teklipleri taýýarlamagy tabşyrdy.
Soňra Ministrler Kabinetiniň Başlygynyň orunbasary R.Bazarow gözegçilik edýän düzümlerinde şu ýylyň iki aýynda ýerine ýetirilen işleriň netijeleri barada hasabat berdi.
Obasenagat toplumy boýunça önümçilik möçberleriniň, ýerine ýetirilen işleriň we hyzmatlaryň ösüş depgini 105 göterime barabar boldy. Oba we suw hojalyk ministrligi boýunça bu görkeziji 106,7 göterime, Daşky gurşawy goramak we ýer serişdeleri baradaky döwlet komiteti boýunça 102,7 göterime, Azyk senagaty döwlet birleşigi boýunça 100,5 göterime, “Türkmen atlary” döwlet birleşigi boýunça 105,1 göterime deň boldy.
Geçen ýylyň degişli döwri bilen deňeşdirilende, unuň, unaş, çörek we bulka önümleriniň, etiň, süýdüň, ýumurtganyň we gök ekerançylygyň önümçilik möçberleri ýokarlandy. Maýa goýumlary özleşdirmek baradaky meýilnama ministrlik we pudak edaralary tarapyndan 123,1 göterim ýerine ýetirildi.
Wise-premýer döwlet Baştutanymyz Gurbanguly Berdimuhamedowyň ozal beren tabşyryklarynyň ýerine ýetirilişi barada aýtmak bilen, obasenagat toplumynda durmuşa geçirilýän özgertmeleri işjeňleşdirmek, ýer-suw serişdelerini netijeli peýdalanmak, ýerleriň hasyllylygyny ýokarlandyrmak maksady bilen, alnyp barylýan işler barada hasabat berdi.
Ylmy-barlag institutlarynyň we synag ylmy-önümçilik merkezleriniň ýolbaşçylary bilen maslahatlar geçirilip, oba hojalyk toplumyny mundan beýläk-de ylmy esasda ösdürmek, toplumda ylmy-tehniki gazanylanlary, täzeçil usullary we tehnologiýalary işjeň ulanmak boýunça öňde durýan wezipeler ara alnyp maslahatlaşyldy. Oba hojalyk pudagynda ylmy işiň esasy ugurlary boýunça iş meýilnamasy taýýarlanyldy.
Şeýle hem möwsümleýin oba hojalyk işleriniň barşy we gowaça, gök, bakja hem-de ot-iýmlik ekinleriň ekişine taýýarlyk barada hasabat berildi. Taýýarlygyň çäklerinde sürüm, meýdanlary tekizlemek, suwarmak we beýleki agrotehniki işler alnyp barylýar.
Wise-premýer hormatly Prezidentimizden ýaz ekişiniň başlamaly möhletini kesgitläp bermegi haýyş etdi.
Döwlet Baştutanymyzyň garamagyna “Bag ekmek boýunça ählihalk ýowaryny geçirmek hakyndaky” Kararyň taslamasy hödürlenildi. 2017-nji ýylda tutuş ýurdumyzda ministrlikler, pudaklaýyn edaralary we häkimlikler tarapyndan paýtagtymyza hem-de onuň töwereklerinde hem-de welaýatlarynda 3 million bag nahallaryny, şol sanda miweli agaçlary oturtmak meýilleşdirildi. Bu gezekki ýowar geçiriljek ýerler kesgitlenildi.
Hormatly Prezidentimiz Gurbanguly Berdimuhamedow hasabaty diňläp, häzir ýurdumyzyň ekerançylary üçin jogapkärli möwsümiň—gowaça ekişiniň ýetip gelendigini aýtdy. Döwlet Baştutanymyzyň belleýşi ýaly, ekişiň ýokary hilli geçmegi geljekki bol hasylyň girewidir. Şonuň üçin hem ony öz wagtynda we ähli zerur bolan agrotehniki kadalara laýyk derejede geçirmek möhümdir.
Hormatly Prezidentimiz Ahal, Lebap we Mary welaýatlarynda gowaça ekişine 25-nji martda, Daşoguz welaýatynda bolsa 29-njy martda guramaçylykly girişmäge ak pata berdi. Hormatly ýaşulular asylly däbe görä bu möhüm möwsüme başlap bererler.
Sagdynlyk we bagtyýarlyk ýylynda edermen daýhanlaryň döwlet goldawyndan netijeli peýdalanyp, pagtanyň bol hasylyny ýetişdirjekdigine we täze zähmet ýeňşini gazanjakdyyna ynam bildirip, hormatly Prezidentimiz Gurbanguly Berdimuhamedow ýurdumyzyň pagtaçylaryna we ähli oba hojalyk işgärlerine berk jan saglyk, abadan we bagtyýar durmuş, olaryň ýeňil bolmadyk işinde üstünlik arzuw etdi.
Ýurdumyzyň bagy-bossanlyga bürenmeginde möhüm orun eýeleýän “Türkmenistanyň milli tokaý maksatnamasynyň” durmuşa geçirilmeginiň möhümdigini belläp, döwlet Baştutanymyz 18-nji martda ählihalk ýowaryny geçirmek hakyndaky Karara gol çekdi we köpçülikleýin bag nahallaryny oturtmak boýunça ýaýbaňlandyryljak işleriň ýokary guramaçylyk derejesini üpjün etmek babatda wise-premýere anyk tabşyryklary berdi.
Şeýle hem bu günki mejlise gatnaşýan “Türkmen atlary” döwlet birleşiginiň baş direktory Ý.Annaýewe degişli tabşyryklar berildi.
Ýurdumyzyň daşary syýasat ugrunyň 2017—2023-nji ýyllar üçin Konsepsiýasyny durmuşa geçirmek we döwlet Baştutanymyzyň ozal beren tabşyryklaryny ýerine ýetirmek ugrunda şu ýylyň iki aýynda Daşary işler ministrliginde alnyp barlan işleriň netijeleri barada Ministrler Kabinetiniň Başlygynyň orunbasary, daşary işler ministri R.Meredow hasabat berdi.
Garaşsyz, Bitarap Türkmenistan ikitaraplaýyn bolşy ýaly, köptaraplaýyn esasda dostluk we özara bähbitli hyzmatdaşlyk gatnaşyklaryny işjeň ösdürýär. Şunuň bilen baglylykda, Türkmenistanyň daşary ýurtlar we abraýly halkara guramalary bilen netijeli gatnaşyklary ösdürmeginde ýokary derejede guralýan saparlara möhüm ornuň degişlidigi bellenildi.
Hasabat döwründe Daşary işler ministrliginiň üsti bilen Türkmenistana daşary ýurtlaryň dürli derejedäki wekiliýetleriniň 64-si sapar bilen geldiler. Şol bir wagtyň özünde daşary döwletlere ýurdumyzyň 120 wekiliýeti ugradyldy. Ýurdumyzda daşary ýurt hyzmatdaşlary bilen bilelikde 19 maslahat we duşuşyk geçirildi. Gol çekilen resminamalaryň 7-si Türkmenistanyň halkara hyzmatdaşlygynyň kadalaşdyryş-hukuk binýadynyň üstüni ýetirdi.
Şeýle hem wise-premýer, DIM-niň ýolbaşçysy şu ýylyň 6—7-nji martynda Özbegistan Respublikasynyň Prezidentiniň Türkmenistana boljak saparynyň maksatnamasy barada habar berdi.
Milli Liderimiz Gurbanguly Berdimuhamedow hasabaty diňläp, Bitarap Türkmenistanyň mundan beýläk-de ähli gyzyklanma bildirýän daşary ýurtly hyzmatdaşlar bilen işjeň gatnaşyklary ösdürmek ugruna eýerjekdigini, häzirki zamanyň möhüm meseleleriniň we wezipeleriniň deňeçer çözgüdini işläp taýýarlamaga gatnaşjakdygyny, ählumumy parahatçylygyň, howpsuzlygyň we abadançylygyň üpjün edilmegine mynasyp goşant goşjakdygyny belledi.
Bu barada aýtmak bilen, döwlet Baştutanymyz wise-premýere, DIM-niň ýolbaşçysyna ýokarda agzalan Konsepsiýany yzygiderli durmuşa geçirmek, şeýle hem ýurdumyzyň durnukly ösüşiň Ählumumy maksadyna ýetilmegine gönükdirilen halkara başlangyçlaryny iş ýüzünde durmuşa geçirmek boýunça degişi tabşyryklary berdi.
Şeýle hem döwlet Baştutanymyz Özbegistan bilen ýola goýulýan hyzmatdaşlygyň ähli ugurlar boýunça sazlaşykly ösdürilmeginiň, medeni we ruhy umumylyklary bolan iki halkyň arasyndaky dostluk ýörelgeleriniň işjeňleşdirilmeginiň zerurdygyna ünsi çekdi.
Türkmenistanyň Mejlisiniň Başlygy A.Nurberdiýewa ýurdumyzyň kanunçylygyny has-da kämilleşdirmek boýunça şu ýylyň iki aýynda milli parlament tarapyndan alnyp barlan işleriň netijeleri barada habar berdi.
Parlamentiň şu ýylyň iki aýynda geçirilen maslahatlarynda kanunçylyk resminamalarynyň birnäçesi, şol sanda Türkmenistanyň Kanunlary we Mejlisiň Kararlary kabul edildi.
Döwlet Baştutanymyz habary diňläp, türkmen jemgyýetini mundan beýläk-de demokratiýalaşdyrmagyň, milli ykdysadyýetimiziň ähli pudaklaryny ösdürmegiň bähbidine ýurdumyzyň kanunçylyk binýadyny yzygiderli kämilleşdirmegiň zerurdygyny belledi.
Hormatly Prezidentimiz Gurbanguly Berdimuhamedow ýurdumyzyň kanunçylygyna laýyklykda, Mejlise Türkmenistanda adam hukuklary boýunça ygtyýarly wekil bolup durýan Adalatçynyň wezipesine hödürlenýän adamlaryň maglumatlaryny iberýändigini, bu meselä we beýleki guramaçylyk meselelerine parlamentiň nobatdaky mejlisinde garalmalydygyny aýtdy.
Soňra ýurdumyzyň Ýaragly Güýçleriniň Belent Serkerdebaşysy harby we hukuk goraýjy edaralaryň şu günki mejlise çagyrylan ýolbaşçylaryna ýüzlenip, asudalygyň, parahatçylygyň üpjün edilmegi ugrunda alnyp barylýan sazlaşykly işleriň mundan beýläk-de üstünlikli dowam etdirilmelidigini belledi. Munuň özi döredijilikli zähmetiň berkarar bolmagynda, ähli başlangyçlaryň üstünlikli ýerine ýetirilmeginde has-da möhümdir.
Hormatly Prezidentimiz Gurbanguly Berdimuhamedow hasabatlary jemläp, şu ýylyň iki aýynda alnyp barlan işleriň netijeleriniň Garaşsyz döwletimiziň Sagdynlygyň we ruhubelentligiň ýylynda hem depginli ösmegini dowam edýändigine şaýatlyk edýändigini belledi.
Kanunda bellenen möhletlerde täze Hökümet düzüldi.
Ýurdumyzyň ykdysadyýetinde jemi içerki önümiň ösüşiniň ýokary görkezijileri saklap galyndy. Geçen iki aýda bu görkeziji 6,2 göterime barabar boldy. Beýleki pudaklar hem ýokary depginler bilen ösýär. Mysal üçin, oba hojalygynda 7,8 göterim, söwda ulgamynda 16,9, ulag we aragatnaşykda 14,2, hyzmatlar ulgamynda hem 10,3 göterim ösüş gazanyldy.
Häzirki döwürde ýurdumyzda umumy bahasy 48 milliard amerikan dollaryndan hem geçýän dürli desgalaryň gurluşygy alnyp barylýar. Bularyň köpüsi durmuş maksatly desgalardyr. Alnyp barylýan gurluşyklaryň umumy bahasynyň 17 milliard amerikan dollaryna golaýynyň öz gurluşyk-gurnama guramalarymyz tarapyndan ýerine ýetirilýändigi aýratyn guwandyrýar. Bu görkeziji geçen ýylyň şu döwri bilen deňeşdireniňde 20 göterim köpdür diýip, döwlet Baştutanymyz kanagatlanma bilen belledi.
Şunuň bilen birlikde, birnäçe meseleler hem çözülmän gelýär diýip, milli Liderimiz aýtdy we wise-premýerlerden, aýratyn-da, welaýatlar boýunça jogapkär edilip bellenenlerden häkimler bilen bilelikde bu meseleleri, alnyp barylýan özgertmeleri hem-de gözegçilik edýän pudaklaryndaky desgalaryň gurluşygyny hemişe berk gözegçilikde saklamagy talap etdi.
Aşgabat şäherini abadanlaşdyrmak hem-de ilaty ýaşaýyş jaýlary bilen üpjün etmek boýunça kabul edilen maksatnamalaryň ýerine ýetirilişine, umuman, halkymyzyň ýaşaýyş-durmuş derejesini mundan beýläk-de ýokarlandyrmak bilen bagly ähli meselelere aýratyn üns bermek zerurdyr diýip, döwlet Baştutanymyz aýtdy we paýtagtymyza gözegçilik edýän wise-premýer D.Amangeldiýewiň bu ugurda edilen işler barada Ministrler Kabinetiniň her gezekki mejlisinde hasabat bermegini talap etdi.
Hormatly Prezidentimiz Gurbanguly Berdimuhamedow Ministrler Kabinetiniň mejlisini tamamlap, hemmelere eziz Watanymyzyň abadançylygynyň we rowaçlygynyň bähbidine alyp barýan işlerinde uly üstünlikler, özygtyýarly ýurdumyzyň halkyna bolsa Sagdynlygyň we ruhubelentligiň ýylynda gülläp ösüş arzuw etdi.
Türkmenistanyň Döwlet habarlar agentligi


c: text/html

text:
Ýakyn geljekde robot hekimler adamlary saglyk barlagyndan geçirer diýip, "Telegraf" neşiri ýazýar.
Britaniýanyň "Babylon Health" firmasy Londonyň birnäçe etrabyny öz içine alýan synag işlerine başlapdyr.
Bu firma edil häzirki ýagdaýda özüni oňaýly duýmaýan müşderilerine ýörite kompýuter programmasynyň kömegi bilen hekimlerden gönümel internetiň üsti bilen wideoşekilli ýa-da ýazmaça görnüşde maslahat almaga mümkinçilik döredipdir.
Firmanyň öne sürmegine görä, şeýle hyzmatyň belli bir bölegini robotlar üstünlikli derejede ýerine ýetirýärler. Hatda olar saglyk barlagynda adamynyň ýagdaýyny hekimlerden has anyk kesgitläp bilýärler. Sebäbi olar hekim maslahatyny şeýle hassa degişli millionlarça derňewiň netijesine salgylanyp berýärler.
Hassa öz saglyk ýagdaýy baradaky maglumaty internet arkaly aragatnaşyk guran robota iberer we ol hem derrew onuň saglyk ýagdaýyny ähli taraplaýyn barlagdan geçirer. Ondan soň robot "Ynjalyksyzlanmaga zerurlyk barmy?" diýip sorar. Zerur bolan halatynda robot ony derrew gönümel adaty hekim bilen gepleşdirer.
"Babylon" häzir synagdan geçirilýän bu maksatnamanyň şowly bolmagyna we tutuş ýurtda amala aşyrylmagyna umyt edýär.
Täze usula görä, beriljek bu hyzmatdan adamlar öz smartfonlarynyň üsti bilen peýdalanyp bilerler. Ýasama aň bolsa olara, ýa tiz kömek çagyrylmagyny, ýa-da golaýdaky dermanhana gidip, nähili derman almagyň gerekdigini maslahat berer.
Firmanyň başlygy hekim Ali Parsa adamlaryň hiç haçan anyk howa ýagdaýyny kompýutersiz kesgitläp bilmeýändigini aýdýar. Onuň pikirine görä, adamyň saglyk ýagdaýynyň täze görnüşde kesgitlenmegi hem hut şonuň ýaly ýagdaýdyr.
Ol hekimleriň emeli aňdan has giň gerimli peýdalanmalydygyny öňe sürýär. Şeýlelikde, hekimler öz wagtynyň köp bölegini adamyň saglyk ýagdaýyny jikme-jik kesgitlemegiň deregine, onyň keselini bejermäge sarp ederler.
Ali Parsa saglygy saklaýyş pudagynyň diýseň çalt depginde ösýändigini nygtamak bilen adam beýnisiniň gerek bolan ähli maglumatlary şol bir wagtyň özünde jemläp ýetişmäge ukyply däldigini bildirýär.
Onuň aýtmagyna görä, emeli aň barada geçiren synaglary robot hekimleriň adamyň saglyk ýagdaýyny adaty hekimlerden has çalt we anyk kesgitläp bilýändigini subut edipdir.
Ýöne käbir jemgyýetçilik guramalary, umuman alynanda, adamyň saglyk ýagdaýynyň internetiň üsti bilen kesgitlenmeginden ynjalyksyzlanýandygyny mälim edýärler.
Saglyk hyzmatynyň hiline seredýän komissiýa, "Asset Chemist" we "Treated.com" diýip atlandyrylýan iki sany internet firmasynyň alyp barýan işlerini barlandan soň, halk köpçüligine ol firmalaryň adamyň kimdigini, hassalyk ýagdaýyny ýa-da nämäniň oňa nähili täsir edip biljekdigini anyk bilmän, derman maslahat berýändigini beýan edipdir.

robotstxt: allowed

filter: keep


text:
Aşgabatda Türkmenistanyň we Belarus Respublikasynyň Prezidentleriniň arasynda gepleşikler tamamlanandan soň, ikitaraplaýyn resminamalara gol çekildi.
Iki ýurduň Liderleri Bilelikdäki Beýannama gol çekdiler.
Döwlet Baştutanlarynyň gatnaşmagynda Jenaýatçylyga garşy göreşmek babatda hyzmatdaşlyk etmek hakynda Türkmenistanyň Hökümeti bilen Belarus Respublikasynyň Hökümetiniň arasynda Ylalaşyga; Medeniýet we sungat babatda Türkmenistanyň Hökümeti bilen Belarus Respublikasynyň Hökümetiniň arasynda 2017–2020-nji ýyllar üçin hyzmatdaşlyk Maksatnamasyny durmuşa geçirmek boýunça çäreleriň Meýilnamasyny tassyklamak hakynda Teswirnama; 2016-njy ýylyň 11-nji maýyndaky Türkmen-Belarus Söwda öýi tarapyndan Belarus Respublikasynyň çäklerine we Belarus-Türkmen Söwda öýi tarapyndan Türkmenistanyň çäklerine getirilýän harytlary goşulan baha üçin salgytlardan boşatmak hakynda Türkmenistanyň Hökümeti bilen Belarus Respublikasynyň Hökümetiniň arasyndaky Ylalaşyga harytlaryň Sanawyny tassyklamak hakynda Teswirnama gol çekildi.
Türkmenistanyň Syýahatçylyk baradaky döwlet komiteti bilen Belarus Respublikasynyň Sport we syýahatçylyk ministrliginiň arasynda 2017-2018-nji ýyllarda syýahatçylyk babatda Hyzmatdaşlyk Maksatnamasy kabul edildi.
Türkmenistanyň Ylymlar akademiýasy bilen «Belarus döwlet tehnologik uniwersiteti» bilim edarasynyň arasynda ylmy-tehniki we innowasion iş hem-de ylmy işgärleri taýýarlamak babatda hyzmatdaşlyk etmek hakynda gol çekilenYlalaşyk; Halkara nebit we gaz uniwersiteti bilen Polosk döwlet uniwersitetiniň arasynda hyzmatdaşlyk etmek hakynda gol çekilen Ähtnama; Türkmen döwlet ykdysadyýet we dolandyryş instituty bilen Belarusuň alyjylar kooperasiýasynyň söwda-ykdysady uniwersitetiniň arasynda hyzmatdaşlyk etmek hakynda gol çekilen Şertnama; Türkmen döwlet ykdysadyýet we dolandyryş instituty bilen «Brest döwlet tehniki uniwersiteti» bilim edarasynyň arasynda hyzmatdaşlyk etmek hakynda gol çekilen Şertnama; Türkmenistanyň Döwlet energetika instituty bilen «Brest döwlet tehniki uniwersiteti» bilim edarasynyň arasynda hyzmatdaşlyk etmek hakynda gol çekilen Şertnama; Seýitnazar Seýdi adyndaky Türkmen döwlet mugallymçylyk instituty bilen «A.S.Puşkin adyndaky Brest döwlet uniwersiteti» bilim edarasynyň arasynda hyzmatdaşlyk etmek hakynda gol çekilen Şertnama ylym we bilim ulgamynda hyzmatdaşlyk edilmegine degişli boldy.


text:
«Apple» kompaniýasy eplenýän ekranly smartfon öndürmegi maksat edinýär. ABŞ-nyň Patent we Brend edarasy «Apple»-iň alan eplenýän ekran patentini ýaýratdy. Kompaniýa şeýle ekrany işläp taýýarlamak üçin «LG Display» bilen hyzmatdaşlyk etmek isleýär. «MicroLED» tehnologiýaly ekranda ýokary maýyşgaklyk döredýän «suwuk» metaldan peýdalanylar. «Apple» maýyşgak ekranly telefonlary 2020-nji ýyldan başlap satuwa çykarar. «iPhone X» modelinde ilkinji gezek OLED ekran ulanan amerikan kompaniýasynyň «iPhone XI» we «XI Plus» modellerinde eplenýän ekran ulanmagy mümkin. «Samsung» kompaniýasynyň 2018-nji ýylda «Samsung X» atly eplenýän ekranly telefony çykarjakdygy barada habar bermegi kompaniýalaryň arasyndaky bäsdeşligi artdyrdy.
- Sowda
- •
- 11.09.2017


text:
NextTM hödürleýar
Halanan ýazgylar
Bölümler
Soňky jogaplar
Garaşsyz Baky Bitarap Döwletiň bagtyýarlyk döwründe ýurdumyzda alnyp barylýan her bir tutumly işleriň netijesinde biz talyp ýaşlar üçin okamaga, döretmäge ajaýyp zamana boldy. Türkmeniň milliligini we medeniýet-sungatymyzy ösdirmekde Türkmenistanyň döwlet çeperçilik Akademiýasynyň halypa mugallymlarynyň we talyp ýaşlarynyň edýän işleri uludyr. Sungat ussatlarymyz we talyp ýaşlarymyz diňe bir ýurdymyzyň Türkmenistanyň döwlet çeperçilik Akademiýasy türkmen milletiniň örän gadymdan gelýän milli baýlygymyz bolan sungatyň dürli görnüşleri boýunça ýokary derejede bilim berýär. Häzirki wagtda zergärleri, küýzegärleri, halyçylary, binagärleri, dizaýnlary, heýkeltaraşlary, şekillendiriş sungatynyň taryhyny we nazarýetini öwrenýän taryhçylary özüniň ajaýyp eserleri bilen bu günki gün bedew bady bilen öňe barýarlar. Biziň talyp deň-duşlarymyz Türkmeniň milli sungatyny dünýä ýüzüne ýaýmak maksady bilen şähermiziň gözel ýerlerini öz eserlerinde wasp edýärler. Türkmenistanyň döwlet çeperçilik Akademiýasynda zehinli talyplary ýüze çykarmak üçin halypa mugallymlarymyz ukyp başarnyklaryny gaýgyrman işleýärler. Türkmenistanyň Döwlet Çeperçilik Akademiýasynyň sergiler zalynda arhitektura kafedrasynyň 2-nji ýyllyk talyplary Şamyrat, Isa, Pälwänberdi, Humaý, Merdan, Serdar, Ýusup, Bahar, Miwe, Süleýmanberdi, Abdulmuhammet dürli temalar boýunça ýerine ýetiren döredijilik sergisini gurnadylar. Türkmenistanyň Döwlet Çeperçilik Akademiýasyn-da däp bolup gelýän sergiler talyplaryň zehini, ukyp-başarnygyny ýüze çykarýar. Ýene-de bir bellemeli zatlaryň biri bu sergide talyplaryň işleri esasan tebigat bilen baglanşykly döredijilikli zähmetden ybarat. Ahitektura kafedrasynyň halypa mugallymy Ý. Grişin talyplara ajaýyp sergini gurnamaga uly ýardam berdi. Sergide şeýle-de talyplaryň halypasy Ý.Grişiniň talyplar bilen döreden eserleri görkezilýär. Ol özüniň iş tejribesinde: ”Eseri döredeniňde meniň ýaly, ýöne menden-de gowy döret” diýen sözleri geçýän her bir sapagynda ýaş talyplara wagyz edýär. Mugallym öz eserlerini talyplaryň arasynda çekmek bilen öwredip işlemek bilen öwrenilýändigini belläp geçýär. Talyplaryň öwrenýän döredijilik sungaty olaryň durmuşda gazanjak üstünlikleriniň başlangyjy bolýar. Bu sergide her kim öz başarnygyna görä pikir edip, görüp gyzyklanan pursatlaryndan we özara tapawutly tejribelik işlerinden gurnamagy maksat edindiler.
Ýaş talyplaryň eserlerinde içgin pikir durmuş, tebigat we hakykat suratlandyrylan. Çaga dünýäsi bilen bagly gyzykly pursatlar, portret eserleri, şäherimiziň seýilgählerinde çekilen etýutlar sergilenýär. Ýurdumyzyň medeni baýlyklary bolan welaýatlarymyzdaky taryhy ýadygärliklerimiz hem täzeçe işlenip durky täzelenen görnüşinde köpçülige sergiň üsti bilen hödürlenýär.
Berkerar döwletimiziň bagtyýarlyk döwründe hem biz ýaşlar şäherimiziň asudalygyny, owadan suw çüwdürimlerini, ýagty köçelerini, seýilgählerini beýik ymaratlaryny, dagyny-düzüni, parahatçylygyny, pasyllarymyzyň gözelligini açyp görkezýän sungat eserlerini ýerine ýetirmage höwesli talyp yaşlary bilen işläp döredijilik dünyäsinde gaýnap joşjakdygymyza ynandyrasym gelyär. Şeýle mümkinçilikleri döreden we ýaşlaryň röwşen gelejegi üçin taýsyz tagallalary edýän hormatly Prezidentimiziň jany sag, belent başy aman bolsun! Il-ýurt bähbitli beýik işleri hemişe rowaç alsyn!
Sergide Ýewgeniý Grişiniň eserleri:
Sergide Ý.Grişiniň talyplarynyň eserleri:
Ajaýyp suratlar. Žiwopis, grafika, dizaýn işleri ...


text:
NextTM hödürleýar
Halanan ýazgylar
Bölümler
Soňky jogaplar
Maşklaryň optimal maksatnamasy we olaryň sany siziň ýaşyňyza, beden gurluşyňyza we köpsanly başga faktorlara bagly. Elbetde, 70 ýaşly garry we 20 ýaşly ýigit üçin maşklar toplumy dürli bolmalydyr.
1. Iň gowusy siziň fiziki başarnyklaryňyz nähili bolsa-da, olaryň 50%-den artygyny ulanman maşk etmek gowy. Bedenterbiýäniň maksady – başgalara nämäni başarýandygyňyzy görkezmek däl-de, olardan özüňiz üçin peýda we lezzet almakdyr. Eger siz 30 minut ylgamaga ukyply bolup, şondan soň ýadawlyk duýup başlaýan bolsaňyz, 15 minutdan köp ylgamaň. Eger siz maşklary ýerine ýetirip ýadaýan bolsaňyz, siz olaryň manysyny ýok edýärsiňiz. Maşklar maksatnamasynyň dogry ýerine ýetirilenliginiň alamaty ýadawlyk duýgusy däl-de, serginlik, şähdaçyklyk, kuwwatdan dolulyk duýgusy bolmaly. Kem-kemden siziň fiziki başarnyklaryňyz öser, we siz adaty suratda basymy ulaldarsyňyz.
2. Eger agzyňyz bilen dem almak zerurlygy duýsaňyz, maşklary ýerine ýetirmegi bes ediň, eger siz burnuňyz bilen dem alyp bilmeseňiz we agzyňyz bilen dem almaga mejbur bolsaňyz, diýmek, siziň başarnyklaryňyzyň 50%-lik çägi eýýäm geçilen. Bu bedene aşa zor salnandygyndan we ol el degrilmez kuwwat goruny ulanyp başlandygyndan habar berýär, şol sebäpli öýjüklere kislorod ýetmeýär. Haçanda ýürek gaty güýçli urup başlandygyny duýsaňyz, gaty der basyp başlasa ýa-da bedeniňiz titräp başlasa, bu siziň öz mümkinçilikleriňiz çägine ýetendigiňizi aňladýar. Şeýle bolanda türgenleşigi dem alşy kadalaşdyryp, pyýada ýöreýiş bilen soňlamak maksadalaýykdyr. Düzgün örän ýönekeýdir: hemişe agyz bilen däl-de, burnuň bilen dem almaly, we günde bir gezek, derläp başlamaýançaňyz türgenleşmeli.
3. Bedenterbiýe bilen gowusy gündiz bilen meşgullanmaly. Berk agşamky türgenleşikler onçakly peýdaly däldirler, sebäbi bedene şeýle wagtda kuwwatlanmak däl-de, tersine, rahatlandyryjy we ýaşardyjy uka taýýarlanyp, ähli prosesleri haýallatmak gerek. Hiç haçan gönüden-göni nahardan öň we derrew nahardan soň maşklary ýerine ýetirmäň, sebäbi bu iýmit siňdiriş prosesini bozýar we iýmit siňmezliginiň ýüze çykmagyna sebäp bolup biler. Derrew nahardan soň 15 minudyň dowamynda ýöne seýil etmek bolsa iýmit siňdiriş üçin peýdalydyr. Türgenleşikden öň we soň ganyň goýalmagynyň we öýjükleriniň suwsyzlanmagynyň öňüni almak üçin suw içiň.


text:
1.1. Şu Düzgünnama Saparmyrat Türkmenbaşynyň Türkmenistanyň Raýat bitewi Kanunyna, «Türkmenistanyň Merkezi banky hakynda», «Täjirçilik banklary we bank işi hakynda», «Buhgalterlik hasaba alnyşy hakynda» Türkmenistanyň kanunlaryna we Türkmenistanyň beýleki kadalaşdyryjy hukuk namalaryna (mundan beýläk – kanunçylyk) laýyklykda işlenip düzüldi hem-de bank hasabyny açmagyň, gaýtadan resmileşdirmegiň we ýapmagyň tertibini düzgünleşdirýär.
1.2. Şu Düzgünnamada ulanmak üçin şu düşünjeler girizilýär:
bank hasaby – bankyň öz müşderisine açýan hasaplaşyk, gündelik, býujet, depozit (goýum), ýörite, wagtlaýyn, aragatnaşyk hasaplary hem-de kömekçi hasaplary;
bank – bankyň şahamçalaryny we bank gulluklaryny hem goşmak bilen, Türkmenistanyň çäklerinde hereket edýän bank edarasy;
bankyň müşderisi – edara görnüşindäki taraplar we olaryň düzüm birlikleri, hususy telekeçiler, şeýle hem şahsy adamlar;
müşderiniň hukuk salgysy:
edara görnüşindäki taraplar we olaryň şahamçalary, wekillikleri üçin – resmi taýdan hasaba alnan we bellenilen tertipde Edara görnüşindäki taraplaryň ýeke-täk döwlet sanawyna (mundan beýläk – EGTÝDS) girizilen salgysy;
hususy telekeçiler/şahsy adamlar üçin – hususy telekeçiniň/şahsy adamyň ýaşaýan ýeriniň salgysy;
göçürme nusga – eger-de tekstde başgaça göz öňünde tutulmadyk bolsa, resmi namanyň, hakykylygy döwlet kepillendiriş edarasy tarapyndan tassyklanan göçürme nusgasy.
1.3. Bank hasaby bankyň müşderisine Saparmyrat Türkmenbaşynyň Türkmenistanyň Raýat bitewi Kanunyna laýyklykda baglaşylan şertnama esasynda açylýar.
Bank hasaby açylanda, gaýtadan resmileşdirilende we ýapylanda, bank Türkmenistanyň kanunçylygyny, şeýle hem şu Düzgünnamany gollanýar.
1.4. Müşderi bank hasabyny açmak üçin, degişli hasaby açmaklyga arzany we hasaby hukuk taýdan resmileşdirmek üçin resmi namalary banka tabşyrýar. Hukukçy, bankyň wezipe birlikleriniň sanawynda hukukçy wezipesi bolmadyk ýagdaýynda bolsa, bankyň baş buhgalteri ýa-da onuň orunbasary hasaby açmak üçin berlen resmi namalary gözden geçirenden soň, zerur bolan ähli resmi namalaryň bardygy barada arzada bellik edýär we arzany bankyň ýolbaşçysynyň garamagyna berýär.
Bank hasaby müşderiniň arzasyna bankyň ýolbaşçysy ýa-da onuň orunbasary gol çekenden soň açylýar.
1.5. Bank hasabyny açmak boýunça resmi namalar, şertnamanyň asyl nusgasyny hem goşmak bilen, müşderiniň bankyň hukuk gullugynda (hukukçysynda) saklanylýan hukuk işinde ýerleşdirilýär, biri amal işgärinde, ikinjisi bolsa buhgalter-gözegçide ýa-da gözegçilik wezipesi berkidilen beýleki bir ygtyýarlandyrylan işgärde saklanýan, gol nusgalary we möhüriň yzy goýulan kartoçka muňa degişli däldir. Hukuk gullugy (hukukçy) bolmadyk ýagdaýynda, müşderiniň hukuk işi baş buhgalterde ýa-da onuň orunbasarynda saklanýar.
Amal işgärleri bank hasabynyň her bir görnüşi boýunça şertnama laýyklykda geçirmek üçin göz öňünde tutulan amallaryň sanawy bilen üpjün edilýär.
1.6. Müşderiniň esaslandyryş resmi namalarynda göz öňünde tutulan işiniň görnüşlerine laýyklykda amala aşyrylýan amallar boýunça hasaplaşyklar bank hasabyndan Türkmenistanyň kanunçylygyna laýyklykda geçirilýär.
Nagt pul serişdelerini almagyň we olary ulanmagyň, şol sanda nagt girdejileriň ýerlerde ulanylmagynyň tertibi Türkmenistanyň kanunçylygyna hem-de bank bilen onuň müşderisiniň arasyndaky şertnama laýyklykda düzgünleşdirilýär.
1.7. Müşderiniň bank amalyny geçirmäge tabşyrygy, tabşyrykda görkezilen şahslaryň gollarynyň we möhüriň yzynyň (ol bar bolan ýagdaýynda) gol nusgalary we möhüriň yzy goýulan kartoçkadaky nusgalara gabat gelen ýagdaýynda güýji bardyr.
1.8. Bank hasabyndan tölegler, eger-de şertnamada başgaça göz öňünde tutulmadyk bolsa, bank tarapyndan şol hasapdaky galyndynyň çäklerinde amala aşyrylýar.
1.9. Şertnama laýyklykda müşderä bank hasabyndan göçürmeler berilýär.
1.10. Bank hasaby boýunça aktiw amallaryň togtadylmagy ýa-da bank hasabynda bar bolan pul serişdeleriniň tussag edilmegi Türkmenistanyň kanunçylygyna laýyklykda amala aşyrylýar.
Bank hasaby boýunça aktiw amallaryň täzeden ýola goýulmagy, degişlilikde, bank hasaby boýunça aktiw amallary togtadan ygtyýarly guramalaryň ýazmaça habarnamalary ýa-da bank hasabynda bar bolan serişdeleri tussag etmek hakynda çözgüdiň ýatyrylandygy baradaky habarnamalary esasynda amala aşyrylýar.
Müşderiniň hasaby ýöretmek üçin zerur bolan resmi namalary tabşyrmagyna çenli (şol sanda möhüriň yzynyň bellenilen möhletde tabşyrylmagyna çenli), bank hasaby boýunça amallar bankyň ýolbaşçysynyň görkezmesi esasynda wagtlaýyn togtadylyp bilner, aşakdaky tölegler muňa girmeýär:
ömrüne we saglygyna ýetirilen zyýanyň öwezini dolmak, alimentleri tölemek boýunça;
zähmet şertnamasy esasynda, zähmet borçlaryny ýerine ýetirmek bilen bagly raýat-hukuk häsiýetli beýleki şertnamalar boýunça işleýän adamlara işden çykylanda berilýän hemaýat puluny we zähmet hakyny tölemek, şeýle hem awtorlyk şertnamasy boýunça hem-de işgärlere öwezini doluş pullaryny tölemek boýunça;
döwlet pensiýalaryny we kömek pullaryny tölemek, şertnama boýunça hökmany döwlet durmuş ätiýaçlandyryşyna, meýletin pensiýa we saglyk ätiýaçlandyryşyna geçirmeler boýunça;
hasabyň eýesine degişli emlägi girew goýmak bilen üpjün edilen, kreditorlaryň talaplarynyň öwezini dolmak boýunça;
döwlet býujetine;
hasabyň eýesine degişli emlägi girew goýmak bilen üpjün edilmedik, karzlar boýunça (olar boýunça göterimleri hem goşmak bilen) bergileri üzmeklige.
1.11. Bank hasabynyň ýapylmagy hasabyň eýesiniň arzasy boýunça we beýleki ýagdaýlarda, Türkmenistanyň kanunçylygyna laýyklykda amala aşyrylýar.
1.12. Bank hasaplaryny hasaba almak üçin, bankda Hasaplary bellige alyş kitaby ýöredilýär. Hasaplary bellige alyş kitaby aýratynlykda, milli puldaky hasaplary hasaba almak üçin we daşary ýurt pulundaky hasaplary hasaba almak üçin ýöredilýär.
Kitap belgilenen, ýüp bilen daňylan we bankyň ýolbaşçysynyň hem-de baş buhgalteriniň gollary we möhüri bilen tassyklanan bolmalydyr.
Hasaplary bellige alyş kitaby kagyz göterijilerde hem, elektron görnüşde hem ýöredilip bilner. Kitap elektron görnüşde ýöredilen ýagdaýynda, açylan, gaýtadan resmileşdirilen we ýapylan hasaplar baradaky maglumatlar her günde çap edilýär. Elektron kitabyň çap edilen sahypalary bankyň ýolbaşçysynyň we baş buhgalteriniň gollary bilen tassyklanylýar. Aýyň tamamlanmagy bilen, çap edilen sahypalar depder edilip çatylýar, bular öz gezeginde ýylyň tamamlanmagy boýunça, kagyz göterijidäki Hasaplary bellige alyş kitabyny ýöretmek üçin göz öňünde tutulan ähli talaplary berjaý etmek bilen, žurnal görnüşinde birleşdirilýär.
1.13. Zerurlyk bolanda, hasaba hyzmat etmek üçin goşmaça maglumatlaryň we resmi namalaryň tabşyrylmagyny müşderiden soramaga bankyň hukugy bardyr.
1.14. Bank ýygymlarynyň alynmagy tassyklanan nyrhnamalara we bank hasabynyň şertnamasynyň şertlerine laýyklykda amala aşyrylýar.


text:
Şor ýerler, gyzgyn we sowuk howa, guraklyk we ygal ýetmezligi oba hojalyk ekinleriniň hasyllylygynyň peselmeginiň esasy sebäpleridir. Ekinleriň hasyllylygy daşky gurşawyň dürli şertlerine durnuklylygyna bagly bolýar. Ösümlikleriň fiziologiýasynyň meseleleri ýiti kontinental howaly sebitlerde aýratyn möhümdir, biziň ýurdumyz hem oňa degişlidir. Häzirki wagtda Türkmenistanyň Ylymlar akademiýasynyň Biologiýa we dermanlyk ösümlikler institutynyň hünärmenleri peýdaly ösümlikleriň dürli toprak-howa şertlerine uýgunlaşmagyny ýokarlandyrmak boýunça ylmy barlaglar geçirýärler. Hususan-da, organizmleriň fiziologiýasy we biohimiýasy laboratoriýasynyň alymlary institutyň Garadamakdaky synag meýdançasynda 20 gektar ýerde gowaçanyň dürli sortlarynyň şor topraga durnuklylygyny öwrenýärler.
Bu ýerde gowaçanyň dürli sortlaryny ortaça şorlaşan ýerlerde ýetişdirmegiň şertleri we hasylylygyny ýokarlandyrmagyň usullary synag edilýär. Hususan-da, gowaçanyň sebitleşdirilen sortlary ylmy taýdan barlanylýar. Olar inçe süýümli 9871-I, Ýolöten-14, orta süýümli 133, Ýolöten-39, şeýle hem synag edilýän Li-141 sort ugrydyr, onuň ýumşak süýümi käbir sypatlary babatda inçe süýümli pagta golaýdyr. Alymlar tohumlary ekmezden deslap şora uýgunlaşdyrýarlar, şeýle hem gaýry usullary ulanýarlar.
Synagyň barşynda ösümlikde bolup geçýän fiziki-himiki ýagdaýlar bellige alynýar, suwaryş düzgünleri öwrenilýär. Alnyp barylýan işler pagtanyň esasy sypatlary bolan pagta süýüminiň kesgitli uzynlygyny we hilini, tohumynyň agramyny, olaryň ýaglylygyny we ş.m. saklap galmak bilen orta şorlaşan ýerlerde gowaçanyň hasyllylygyny ýokarlandyrmagy maksat edinýär. Synagyň netijesinde „şor ýerlere uýgunlaşdyrma“ arkaly gowaçanyň ençeme sortynyň hasyllylygy ýokarlandyryldy.
Döwlet baştutanynyň ylmy-barlag institutlaryny ýokary derejeli ylmy enjamlar we tehnologiýalr bilen üpjün etmek baradaky Buýrugyna laýyklykda gelip gowşan döwrebap laboratoriýa enjamlary, zerur serişdeler we reaktiwler alnyp barylýan işleriň netijeliligine ýardam edýär.


text:
Türkmenistanda möhüm jemgyýetçilik syýasy çäräniň çäklerinde Geňeş agzalygyna hem-de aýry-aýry saýlaw okruglary boýunça Türkmenistanyň Mejlisine deputatlyga dalaşgärleri bellige almak işi we olaryň saýlawçylar bilen duşuşyklary dowam edýär.
Türkmen jemgyýetini we döwletini demokratiýalaşdyrmagyň ýolunda amala aşyrylýan giň gerimli özgertmeleriň nobatdaky tapgyry bolup durýan bu syýasy-jemgyýetçilik çäreleriniň geçiriljek wagtyna bir aýdan hem az wagt galdy.
Dalaşgärleri hödürlemek syýasy partiýalaryň, jemgyýetçilik guramalarynyň hem-de birleşikleriniň, şeýle-de raýatlar toparlarynyň mejlislerinde we ýygnaklarynda amala aşyryldy. Bu çäre saýlawçylaryň giňden gatnaşmagynda geçirilip, oňa jemgyýetçilik guramalarynyň hem-de döwlet düzümleriniň wekilleri tarapyndan ýerlerde guralan ilat bilen geçirilen işler ýardam etdi. Dalaşgärler bellige alnandan soň, öz ynanylan adamlary saýlawçylar bilen duşuşyklary geçirmek, şeýle hem köpçülikleýin habar beriş serişdeleri arkaly wagyz-nesihat etmek işlerine girişýärler.
Ähli saýlaw okruglary boýunça bir orna birnäçe dalaşgär dalaş edýär. Munuň özi saýlawlaryň giň bäsdeşlik we açyklyk esasynda geçirilmegini üpjün eder. Saýlawlara milli synçylaryň gatnaşmagy bolsa saýlawlaryň açyk geçirilmegine ýardam eder.
Dünýä tejribesinde giňden ulanylýan bu demokratiki ýörelgeler ýerli öz-özüňi dolandyryş edaralaryna iň mynasyp adamlaryň ynsaply, zähmetsöýer, guramaçylyk ukyplaryna, işjeň durmuş we raýat nukdaýnazaryna eýe bolan, giň gerimli durmuş-ykdysady özgertmelerini durmuşa geçirmek üçin gujur-gaýratyny, bilimini we tejribesini sarp etmäge taýýar adamlaryň saýlanylmagyny üpjün etmäge gönükdirilendir.
Milli kanunçylyga laýyklykda dalaşgärleriň saýlawçylar bilen duşuşmagy, saýlawlaryň öň ýanyndaky ýygnaklarda, maslahatlarda we köpçülikleýin habar beriş serişdelerinde çykyş etmegi üçin deň şertler döredildi. Ähli raýatlara hem-de jemgyýetçilik birleşiklerine dalaşgärleriň işewür we şahsy häsiýetlerini erkin hem-de hemmetaraplaýyn ara alyp maslahatlaşmak, şeýle hem ýygnaklarda we köpçülikleýin habar beriş serişdelerinde wagyz etmek hukugy berildi.


text:
BAHAR HUDAÝBERDIÝEWA
DÖWREBAP ŞYPAHANALAR
Täze Galkynyş we beýik özgertmeler zamanasyny berkarar eden Gurbanguly Berdimuhamedowyň ajaýyp zamanamyzda ynsan saglygyny gorap saklamak dogrusyndaky işleri ýurdy dolandyrmakda alyp barýan ynsanperwer syýasatynyň baş ugry bolup durýar.
Milli Liderimiziň çuňňur zehininden çykan “Türkmenistanda saglygy goraýşy ösdürmegiň ylmy esaslary”, “Türkmenistan-sagdynlygyň we ruhubelentligiň ýurdy”, ”Türkmenistanyň dermanlyk ösümlikleri” atly eserleri ajaýyp eýýamymyzda “Saglyk” döwlet maksatnamasynyň çäklerinde edilen uly işleriň biridir.
Bu günki gün gözel ýurdumyzda mähriban Prezidentimiziň başlangyçlary bilen çagalar we ulular üçin gurulýan şypahanalardyr bejeriş-sagaldyş merkezleri we dynç alyş öýleri dünýä nusgalykdyr. Muňa mysal edip, naýbaşy hökmünde Hazar deňziniň ekologiki taýdan arassa kenarynda ýaýbaňlandyrylan “Awaza” milli syýahatçylyk zolagyny görkezse bolar. Bütin dünýäniň jahankeşdeleridir syýahatçylarynyň ünsüni özünde jemleýän tylla garyndyly, melhem suwly Awaza bu gün bütin dünýäniň nazarynda.
Ykdysady we medisina ylymlarynyň doktory, professor, akademik Prezidentimiziň ýurdumyzyň at abraýyny belende götermek, hal-ýagdaýyny, saglygyny gowulandyrmak baradaky aladalary barha rowaçlyklara eýe bolýar. Muny soňky ýyllarda täze ulanmaga berlen we öňki bar bolan şypahanalaryň durky täzelenen merkezleriniň mysalynda hem aýdyň göz ýetirse bolýar.
Türkmen topragynda taryhy senesi ýüzýyllyklara uzaýan iň gadymy şypahana “Baýramaly” şypahanasydyr. Ýurdumyza Beýik Galkynyş zamanasynyň gelmegi bilen bu şypahananyň durky düýpgöter özgerdi. Şypahananyň durky täzelenen binalarynyň ikisi 3 gatly bolup, hersi 90 orunlyk, beýleki 2 binasy hem 2 gatly bolup, hersi 60 orunlykdyr. Şypahananyň jemi orun sany 800 adamlyk bolup, otaglarynda ýaşamak we dynç almak üçin ähli mümkinçilikler döredilendir. Şypahanada saglygyny dikeldýänler we dynç alýanlar üçin 200 orunlyk medeniýet öýi, 4 bölekden ybarat, her zaly 200 adama niýetlenen 800 orunlyk naharhana we 3 gatly sagaldyş merkezi ýerleşdirilendir.
“Arçman” şypahanasy hem özüniň taryhyny gadymy döwürlerden alyp gaýdýar. 1951-nji ýylda açylan şypahana iki sany bäş gatly 500 orunlyk binadan ybarat bolup durýar. Geçen ýyl bolsa hormatly Prezidentimiziň gatnaşmagynda “Arçman” şypahanasynda dört gatly 420 orunlyk täze bina açylyp, ulanylmaga berildi.
Şypahananyň täze binasy anyklaýyş , bejeriş we suw bilen bejeriş bölümlerinden ybaratdyr.
Baharly etrap merkezini etekläp oturan “Ýylysuw” şypahanasy hem birnäçe ýyllaryň dowamynda ynsan saglygyna peýda berijilik ähmiýeti bilen hyzmat edip gelýär. Geçen 2009-njy ýylda mähriban Prezidentimiziň mübärek gadamynyň düşmegi bilen “Ýylysuw” şypahanasynda 80 orunlyk, birbada 40 adama hyzmat edip bilýän täze bina açylyp ulanylmaga berildi. Bu şypahana aşgazan-içege, öt halta, bagyr, böwrek, biloňurga ýaly onlarça kesellerden ejir çekýänlere hyzmat edýär.
“Ýylysuw” şypahanasynyň täze binasy anyklaýyş, bejeriş we suw bilen bejeriş bölümlerinden ybaratdyr.
Ýurdumyzyň Balkan degresinde hereket edýän “Mollagara” şypahanasynyň taryhy hem asyrlaryň çuňluklaryna sary uzaýar. Täsin rowaýatlarda beýan edilişine görä, bir mahallar bir çopan adam ol ýeriniň tebigy suwlaryndan öz derdine em tapypdyr. Wagtyň geçmegi bilen ol ýer dürli dertlerden ejir çekýänleriň şypa tapýan mekanyna öwrülipdir. “Mollagara” bütin ýylyň dowamynda nerw we daýanç hereket ulgamynyň keselleri, guryagyry, ginekologik keseller, önelgesizlik, süňkleriň sowuklamasy ýaly kesellerden ejir çekýänlere hyzmat edýär. Şypahanada laý, duzly suw wannasy, palçyk we yşyk bilen bejeriş usullary hereket edýär. Şypahananyň bil-oňurga bölümi Merkezi Aziýada ýeke-täk bölüm hasap edilýär.
Türkmenabat şäheriniň golaýynda ýerleşýan “Farap” şypahanasy mineral suw ýatagy bolup, ol 1958-nji ýyldan bäri halkymyza hyzmat edip gelýär. Şypahananyň 3 sany guýusy bolup, olardan mineral suwlar 370 metre golaý çuňlukdan öz akymyna çykýar. Mähriban Prezidentimiz tarapyndan ýaňy-ýakynda uly dabara bilen açylan şypahananyň täze binasy 250 orunlyk bolup, ol 3 gatdan ybaratdyr. Binada anyklaýyş, bejeriş we suw bilen bejeriş bölümleri hereket edýär.
Türkmenistanyň Ylymlar akademiýasynyň akademigi, lukmançylyk ylymlarynyň doktory, professor, hormatly Prezidentimiz Gurbanguly Berdimuhamedowyň taýsyz tagallasy bilen ýurdumyzda ynsan saglygy üçin alnyp barylýan işler dowamata ýar bolýar. Bu işleriň hemmesi “Döwlet adam üçindir!” diýen ynsanperwer syýasatyň durmuşa geçýänliginiň aýnasydyr.
zaman
Filed under: Bütin Temalar, Habarlar, Saglyk |


text:
2011-nji ýylyň ezber türgenleri kesgitlendi
Iň ezber türgenleriň toparyna ýaş ýigitleriň we gyzlaryň 17-si girdi.
Olar geçen ýylda öz üstünlikleri bilen halkara derejelerindäki sport ýaryşlarynda Türkmenistanyň abraýyny belende göterdiler. Bu abraýly sanawda ilki bilen agyr atletikaçylar Ümürbek Bazarbaýewiň, Daniýar Ismaýilowyň we Tolkunbek Hudaýbergenowyň atlary görkezilýär. Mälim bolşy ýaly, Parižde geçirilen dünýä çempionatynda türkmen agyr atletikaçylarynyň topary ýurdumyzyň sport taryhynda ilkinji gezek 2012-nji ýylda Londonda geçiriljek Olimpiýa oýunlaryna gatnaşmaga üç ýollanma gazandy. Ö. Bazarbaýew bolsa şol ýaryşda 62 kilograma çenli agramda çykyş edýänleriň arasynda iň güýçli türgenleriň bäsligine girdi. Dünýä çempionatyna ilkinji gezek gatnaşan 19 ýaşly Türkmenabatdan D. Ismaýilow üçün hem 2011-nji ýyl örän şowly boldy, ol ýetginjekleriň arasynda Pinangede (Malaýziýa) geçirilen dünýä çempionatynda bürünç medala mynasyp boldy.
Bu türgenlerden başga-da, iň ökdeleriň hataryna Arslan Oraşýew (grek-rim göreşi), Hojamuhammet Toýçyýew (agyr atletika), Kyýas Esenow, Amanaly Ataýew (ikisi-de grek-rim göreşi), Nursähet Pazzyýew (boks), Gülnar Haýytbaýewa (dzýudo), Guwanç Atabaýew, Döwletmyrat Sapargeldiýew, Ihtiýer Mätkerimow, Seýitjan Mirzoýew (dördüsi-de agyr atletika), Şameret Hallyýew, Çary Çaryýew (ikisi-de kikboksing), Tirkeş Aýazow we Ýagşymyrat Annamyradow (ikisi-de guşakly göreş) hem girdi.


text:
Türkiýe Respublikasynda bilim alýan türkmen talyplary!
Hormatly talyplar!
Siziň ähliňizi 2017-nji ýylyň 7-nji iýunynda Türkmenistanyň Türkiýe Respublikasyndaky Ilçihanasy bilen Türkiýäniň Ýaşlar we sport ministrliginiň bilelikde guramaklarynda geçiriljek «Aziada-2017-niň tanyşdyrylyşy» atly halkara maslahatyna gatnaşmaklyga çagyrýarys.
Sizi we siziň daşary ýurtly dostlaryňyzy maslahatymyzda görmeklik bizi örän hoşal eder. Şu sebäpden hem, siziň ähliňiziň maslahata işjeň gatnaşmaklygyňyzy haýyş edýäris.
Senesi: 2017-nji ýylyň 7-nji iýuny
Wagty: 10:30-13:00
Geçiriljek ýeri: T.C. Gençlik ve Spor Bakanlığı
(Örnek Mahallesi, Oruç Reis Cd. 26 D, 06090 Altındağ/Ankara)
Habarlaşmak Üçin:
+90 (553) 368 73 05 Muhammet Annagurbanow
+90 (507) 182 99 22 Mekan Seýtekow